
DE  ACIDO  SULPHURICO  ANHYDRO. 


Quamvis  notae  et  diligenter  exploratae  sint  conjunctio- 
nes, quae  a vulgari  acido  sulphurico  aquam  continenti 
cum  aliis  corporibus  efficiuntur,  ignotum  tamen  fere  est, 
quid  fiat  acido  sulphurico  anhydro,  si  ejus  vapores  ad 
alia  corpora  ducuntur.  Unde  quae  eveniunt,  cum  ex 
parte  admodum  insignia  sint,  id  fortasse  evincent,  ut  di- 
versa a vulgari  sententia  de  natura  et  compositione  acidi 
sulphurici  stabiliatur. 

Yogel  primus,  quae  propria  sint  acidi  sulphurici  an- 
hydri  et  quomodo  ex  acido  sulphurico  fumanti  paretur,  do- 
cuit l 2),  et  quamquam  occupatus  ab  opinionibus  illo  tem- 
pore per  Winterlium  divulgatis  non  aperte  significabat 
discrimen  compositionis  inter  illud  et  oleum  vitrioli  an- 
glicum,  ex  plenissima  tamen  et  accuratissima  descriptione 
experimentorum  diligenter  ab  eo  institutorum  ei,  qui  a 
praejudicata  opinione  liber  sit,  manifesto  apparet,  acidum 
siccum,  quod  exhibuit,  et  oleum  vitrioli  hoc  solo  differre, 
quod  illud  aqua  careat.  Quam  rem  Doebereiner3) 
primus  pronuntiavit  et  probavit  experimentis  analyticis, 
quae  postea  Bussy3)  confirmavit. 


1)  Versuche  und  Ansichten  uber  die  Natur  der  rauchenden 
Schwcfelsaure  von  F.  C.  Vogel  in  Bnyreuth  in  Schiveigger.  Journal 
fur  Cliemie  und  Pliysik  Vol.  IV.  p.  121. 

2)  Schweigger.  Journal  Vol.  XIII.  p.  476. 

3)  Annales  de  Cliimie  et  de  Pbysique  Toni.  XXVh  p.  411. 

Conjunctiones,  quas  acidum  sulphuricum  anhydrum 
efficere  potest,  hac  fere  de  causa  constat  parum  esse  ex- 
ploratas, quod  veri  nimis  videretur  esse  simile,  id  in  ba- 
ses et  salia  pari  modo  ac  vulgare  acidum  aquam  conti- 
nens vel  fortasse  aliquanto  fortius  tantum  valere,  eaque 
in  re  eatenus  modo  discrimina  quaedam,  quae  facilia  sint 
ad  explicandum,  ostendere,  quatenus  hoc,  quod  aquam 
contineat,  eas  simul  decompositiones  efficiat,  quae  fiunt, 
si  ei  alia  corpora  v.  c.  chloreta  metallica  adhibentur.  Mi- 
rum vero,  quod,  cum  jam  Vogel  nonnullas  admodum 
notabiles  conjunctiones  acidi  sulphurici  anhydri  cum  sul- 
phure invenisset,  pauci  tantum  chemici,  quomodo  illud 
in  alias  substantias  valeret,  experimentis  inquirere  stu- 
duerunt. 

lias  conjunctiones,  quae  sine  dubio  dignissimae  sunt, 
ad  quas  attendant  chemici,  postea  Magnus  l),  Wacli2 3 *), 
Fischer8)  examinarunt,  qui  dissentiunt  de  earum  natura. 
Cum  enim  Magnus  eas  ex  acido  sulphurico  anhydro  et 
sulphure  conjunctas  esse  censeat,  Fis ch ero  in  iis  sulphur 
cum  acido  sulphurico  singularem  quendam  oxydationis 
gradum  formare  videtur,  qui  per  aquam  in  sulphur  et  aci- 
dum sulphuricum  decomponatur.  Ex  his,  quoniam  utrum- 
que mera  opinione  nititur,  utrum  verius  sit,  difficile  est 
ad  dijudicandum,  et  res  tantum  analogae,  quas  novas  in- 
veneris, vel  hanc  vel  illam  conjecturam  veri  similiorem 
reddere  possunt.  Conjunctiones  ex  acido  sulphurico  anhy- 
dro cum  aliis  substantiis  ortae,  quas  infra  expositurus 
sum,  suffragantur  sane  Magni  potius  opinioni. 

Wach,  ut  obiter  inquireret,  quae  ratio  acidi  sulphu- 
rici anhydri  in  caerulea,  viridi  fuscaque  conjunctione  es- 
set, seriem  notabilium  experimentorum  instituit,  quibus 


1)  Poggendorf.  Annal.  Vol.  X.  p.  491  et  Vol.  XIY.  p.  328. 

2)  Jahrbuch  der  Chemie  und  Physik  Vol.  XX.  p.  1. 

3)  Poggendorf.  Annal.  Vol.  XIII.  p.  153.;  Vol.  XV.  p.  77.; 

Vol.  XVI.  P.  118. 

has  conjunctiones  aliquo  tempore  praeterlapso  etiam  in 
vasis  hermetice  occlusis  totas  decomponi  invenit,  eamque 
decompositionem  per  aestum  maturari,  denique,  si  con- 
junctio in  tubis  vitreis  geniculatis  et  occlusis  destillare- 
tur, cum  refrixisset  altera  tubi  pars,  liquorem  colore  ca- 
rentem et  admodum  tenuem  condensari,  quem  postquam 
examinavit,  acidum  sulphurosum  anhydrum  esse  reperit. 

Fischer  aliquanto  postea  hoc,  quod  simile  est,  ani- 
madvertit, acidum  sulphuricum  caeruleum  in  vasis  pror- 
sus clausis  post  viginti  quattuor  usque  ad  duodequinqua- 
ginta horas  totum  decomponi,  et  sulphure  deposito  li- 
quorem colore  carentem,  spiritui  vini  similem  nasci,  qui 
frigore  — 12°  non  concresceret,  sed  vel  manus  calore 
in  apertis  vasis  aestuaret,  nec  liqueret  nisi  in  clausis  eo, 
quod  ab  suo  ipsius  vapore  premeretur.  Fischer  quo- 
que hunc  liquorem  pro  acido  sulphuroso,  quod  plus  mi- 
nus acidi  sulphurici  anhydri  contineat,  habet. 

Equidem  et  ipse  nasci  hunc  liquorem  animadverti, 
idque  imprimis,  ut  Fischer,  cum  acidum  sulphuricum  an- 
hydrum vestigia  quaedam  aquae  continebat.  Cum  ille 
liquor  in  vas  apertum  infunditur,  statim  magna  vis  acidi 
sulphurosi  gasiformis  gignitur  relicta  acidi  sulphurici  anhy- 
dri massa  crystallina,  quae  propter  frigus  a prodeunte 
illo  acido  sulphuroso  excitatum  aliquamdiu  formam  cry- 
stallinam retinet,  mox  multo  fumo  emisso  partim  effu- 
gere partim  aquam  attrahere  incipit,  postremo  in  vulgare 
acidum  sulphuricum  aquam  continens  abit. 

Qua  ratione  cum  aliquantulum  tantum  liquoris  illius 
nec  nisi  fortuito  acciperem,  puram  majoremque  ejus  co- 
piam ita  mihi  parare  studui,  ut  acidum  sulphurosum  sic- 
cum gasiforme  ad  acidum  sulphuricum  anhydrum  crystal- 
linum ducerem.  Sic  liquorem  tenuem  accepi,  qui  ad- 
modum acido  sulphuroso  redolebat,  eo  tamen  ab  illa 
conjunctione  differebat,  quod  in  vasa  aperta  intusus  in- 
ter vehementem  fumum  et  acidi  sulphurosi  odorem  suf- 
focantem fere  totus  effugiebat  nec  relinquebat  nisi  vesti- 

gia  quaedam  acidi  sulpliurici  aquam  continentis,  quod  ex 
aqua  inter  effugiendum  attracta  ortum  erat. 

Liquor  ille  certa  quadam  ratione  ex  acido  sulpliu- 
rico  et  acido  sulphuroso,  utroque  anhydro,  conjunctus 
est,  nec  parari  potest,  nisi  cautiones  quasdam  adhibeas. 
Quarum  haec  praecipua,  ne  quid  liumidi  admittas;  sin 
minus,  si  jam  natus  est,  facillime  decomponitur,  sin,  ante- 
quam nascatur,  in  alterutro  eorum,  ex  quibus  paratur,  vel 
minimum  liumidi  continetur,  omnino  non  fit. 

Quare  gasum  acidi  sulphurosi  ex  cupro  et  acido  sul- 
phurico  comparatum  primum  in  cucurbitam  refrigeratam, 
deinde  per  tubum,  qui  ad  minimum  quattuor  pedes  lon- 
gus et  chloreto  calcico  recens  ignito  repletus  esset,  duxi 
Hinc  lentissime  in  vas  vitreum  manabat,  quod  acidum 
sulphuricum  anhydrum  continebat,  et  epistomio  subereo, 
per  quod  tubus,  qui  adducebat  gasum  acidi  sulphurosi, 
immittebatur,  clausus  erat.  Vas  usque  fere  ad  punctum 
congelationis,  non  vehementius  refrigerabatur,  ne  in  con- 
junctione, quae  oriretur,  acidum  sulphurosum  liberum  con- 
densatum inesse  posset.  Jam  cum  qua  copia  liquoris 
orta  esset,  ab  abundanti  solido  acido  sulphurico  in  vas 
parvulum  transfundebatur  et  statim  examinabatur. 

Tubus  ille  chloreto  calcico  repletus  semel  tantum 
ad  comparandum  liquorem  adhiberi  poterat;  sale  si  iterum 
uti  vellem,  id  denuo  excandescendum  erat.  Cum  conjun- 
ctionis illius  copia  quaedam,  grammatum  circiter  aliquot, 
nata  esset,  major  ea  de  causa  nasci  desinebat,  quod  aci- 
dum sulphurosum  non  amplius  aeque  atque  antea  ab  chlo- 
reto calcico,  quod  in  tubo  erat,  penitus  siccabatur. 

Liquor,  qui  sic  paratur,  vehementissime  et  fumat  et 
acidum  sulphurosum  redolet.  Color  ejus  seinper  sub- 
fuscus  erat.  Neque  vero  is  ad  naturam  hujus  conjun- 
ctionis pertinet,  quae  cum  per  se  colore  careat,  tingitur 
a subere,  quo  vas,  in  quo  acidum  sulphuricum  est,  in- 
ter parandum  clauditur.  Propria  vero  ei  est  tanta  fu- 
gacitas,  ut,  cum  ab  aere  tangitur,  mox  effugiat  nec  rclin- 

quat,  ut  jam  supra  exposui,  nisi  exiguam  copiam  acidi 
sulphuri ci  aquosi.  Quod  quidem  prorsus  impedit,  ne  si- 
mili modo  atque  alii  liquores  minus  fugaces  ita  in  am- 
pullam vitream,  quae  collum  longius  et  apicem  promis- 
siorem liabet,  duci  possit,  ut  ampulla  calefacta  apex  in 
ipsum  liquorem  immittatur.  Postquam  enim  ampulla  pe- 
nitus refrixit,  conjunctio,  quia  vapor  ab  ipsa  emissus  ob- 
stat, in  eam  non  ascendit. 

Ab  aquae  copia  vel  admodum  exigua  tactus  hic  li- 
quor statim  remisso  acido  sulphuroso  effervescit.  Con- 
junctio enim  per  paucissimam  aquam  tota  decomponitur. 
Itaque  si  eam  infundis  in  vas  vitreum,  quod  ita  tantum 
humeat,  ut  nullum  halitum  in  ejus  lateribus  animadvertas, 
tamen  leviter  effervescit  et  decomponitur.  Quare  dum 
eam  paras,  ut  nasci  possit,  hoc  diligentissime  cavendum 
est,  ne  quid  humidi  admittatur.  Quodsi  ei  multum  aquae 
affundis,  subita  decompositione  vehemens  bullitus  effi- 
citur. 

Si  gasum  ammoniacum  siccum  in  liquorum  illum  du- 
citur, sulphatis  et  sulphitis  ammoniaci  anhydri  mistio  quae- 
dam oritur,  quae  flavi  coloris  est  et  aqua  solvitur.  Haec 
solutio  acido  hydrochlorico  temperata  acidum  sulphuro- 
sum gignit,  sulphuris  autem  praecipitatum  non  efficit  nisi 
cocto  liquore.  Si  solutionem  nitratis  argentici  adhibes, 
praecipitatum  nascitur,  quod  cum  initio  album  sit,  mox 
flavescit,  deinde  fuscat,  tandem  coquendo  praesertim  ni- 
grescit. Et  haec  quidem  propria  sunt  conjunctioni  acidi 
sulphurosi  sicci  et  ammoniaci,  quam  jam  alio  loco  de- 
scripsi 1).  Quodsi  chloreti  strontici  solutio  adhibetur, 
praecipitatum  sulphatis  strontici  gignitur;  in  liquore  au- 
tem hinc  defuso  denuo  praecipitatum  efficitur,  id  quod 
sulphatis  ammoniaci  anhydri  proprium  est  2 ). 

Cum  hanc  conjunctionem  in  partes,  ex  quibus  con- 


1)  Vide  Poggendorf.  Annal.  Tora.  XXXIII.  p.  235. 

2)  Vide  ibid.  Tora.  XXXII.  p.  81. 

staret,  dissolverem,  contigit  hoc  quidem,  ut  acidi  sulphu- 
rici,  non  item,  quamvis  pluribus  modis  tentarem,  ut  acidi 
sulphurosi  copiam,  quae  inesset,  accurate  definirem.  Co- 
pia quaedam  certa  conjunctionis  in  vase  vitreo  parvulo, 
quod  epistomio  vitreo  claudebatur,  expensa,  ab  acido  ni- 
trico  fumanti  eo  modo  oxydabatur,  ut,  cum  vehementis- 
sime afficeretur,  damnum  perpeti  nequiret.  Cum  enim 
acidum  nitricum  esset  in  lagena  ampliore,  quae  episto- 
mio vitreo  vel  aerem  arcebat,  in  hanc  lagena  illa  mi- 
nor cum  expensa  conjunctione,  demto  epistomio,  filo  pla- 
tinico  alligata  propere  ita  immittebatur,  ut  non  liquo- 
res ipsi,  sed  eorum  vapores  tantum  in  se  invicem  va- 
lere possent,  quo  facto  lagena  amplior  statim  claudeba- 
tur. Qua  aliquamdiu  post  caute  ac  leviter  quassa,  ut 
paullulum  tantum  conjunctionis  ex  lagena  minore  effu- 
gere et  acido  nitrico  misceri  posset,  semper  vehementis- 
sima  effervescentia  oriebatur,  nunquam  vero  ignei  quid- 
quam apparebat.  Cum  contra  aliquantum  acidi  nitrici 
quassatione  illa  in  lagenam  minorem  descenderet,  massae 
aliquid  crystallinae  oriebatur,  quam  etsi  non  examinavi 
accuratius,  ejusdem  tamen  naturae  esse  puto  atque  illud, 
quod  saepe,  cum  oleum  vitrioli  anglicum  paratur,  oritur 
atque  ex  acido  sulphurico  et  acido  nitroso  et  pauca  aqua 
constat.  Mistio  conjunctionis  illius  et  acidi  nitrici,  post- 
quam perfecta  est,  diluta  per  aquam  solutione  chloreti 
barytici  temperabatur. 

Ex  copia  acidi  sulphurici,  quae  in  sulphate  barytico, 
quem  acceperam,  inerat,  facile,  quae  ratio  in  conjunctione 
inter  acidum  sulphuricuin  et  acidum  sulphurosum  inter- 
cederet, computare  poteram.  Quantum  enim  illa  con- 
junctio acido  sulphurico  nato  pondere  cedebat,  non  po- 
terat effici  nisi  oxygenio  a conjunctione  recepto.  Sed 
duobus  experimentis  pari  diligentia  institutis  in  sulphate 
barytico  minus  acidi  sulphurici  inveni,  quam  ponderis 
conjunctioni  demeram,  id  quod  manifesto  documento  erat, 
partem  tantum  acidi  sulphurosi  ab  acido  nitrico  oxyda- 
tum  in  acidum  sulphuricuin  abisse. 

Primo  experimento  ex  2,237  grm.  conjunctionis  ef- 
ficiebatur 5,633  gnn.  sulphatis  barytici,  quae  1,936  grm. 
acidi  sulphurici  continebant.  Itaque  haec  86,55  p.  c.  con- 
junctionis, quam  adhibueram,  erant. 

Altero  experimento  ex  1,250  grm.  conjunctionis,  quam 
alias  mihi  paraveram,  accepi  3,433  grm.  sulphatis  barjtici, 
in  quibus  1,1834  grm.  acidi  sulphurici  insunt.  Hinc  igi- 
tur 94,67  p.  c.  conjunctionis  illius  efficiuntur. 

Quae  quia  paullulum  tantum  discrepant,  ostendunt 
hoc  sola  methodo  effici  et  multum  abesse,  ut  acidum  sul- 
phurosum in  conjunctione  leviter  modo  ligatum  ab  acido 
nitrico  fumanti  penitus  oxydatum  in  acidum  sulphuricum 
abeat,  id  quod  fortasse  ab  acido  nitrico,  plus  aquae  con- 
tinenti effectum  esset;  id  enim,  cum  oleum  vitrioli  angli- 
cum  paratur,  acidum  sulphurosum  in  acidum  sulphuricum 
mutare  potest.  Sed  ne  illud  quidem  ad  disquisitionem 
quantitativam  aptum  esse  videbatur.  — Ceterum  conjun- 
ctio acido  nitrico  oxjdata  et  per  aquam  dilutior  facta 
non  redolebat  acidum  sulphurosum. 

Acidum  vero  sulphurosum  in  conjunctione  ab  acido 
nitrico  fumanti  non  penitus  oxydari,  docuit  eventus  tertii 
experimenti,  quod  sic  institui,  ut  conjunctionem  acido  ni- 
trico oxydatam  cum  copia  expensa  oxydi  plumbici  puri 
et  recens  igniti  miscerem,  deinde  evaporando  siccarem, 
siccam  denique  candefacerem.  Hac  ratione  ex  1,613  grm. 
conjunctionis,  cui  acidum  nitricum  fumans  adhibueram  et 
10,739  grm.  oxydi  plumbici  admiscueram,  massa  ignita 
12,238  grm.  effecta  est,  quae  1,499  grm.  acidi  sul- 
phurici continebat.  Haec  sunt  92,63  p.  c.  illius  conjun- 
ctionis. 

Etiam  multo  minus  accurata  evenerunt  ex  experimen- 
tis, quibus  acidum  sulphurosum,  quod  in  conjunctione 
est,  per  auri  solutionem  oxydare  studebam.  Ad  quam 
rem  solutione  ex  duplici  sale  chloreti  natrici  et  chloreti 
aurici  cautissime  parata  utebar,  quam  simili  modo  con- 
junctioni adhibebam  atque  acidum  nitricum  in  experimen- 
tis, quae  sunra  enarravi.  Deinde  mislio  ner  vieinli  quat- 

luor  fere  horas  excluso  aere  calori  modico  exponebatur. 
Jam  cum  duo  talia  experimenta  pari  cum  diligentia  in- 
stituissem, adeo  inter  se  pugnantia  effecta  sunt,  ut  non 
habeam,  *qui  explicem  tantam  hanc  differentiam.  Nam 
cum  uno  experimento  ex  1,259  grm.  conjunctionis  tan- 
tum 0,058  grm.  auri  metallici  accepissem,  altero  ex  con- 
junctionis 0,667  grm.,  quae  multo  paucior  est  copia,  quam 
superior,  auri  0,196  grm.,  quod  plus  est,  nata  sunt. 

Cum,  quantum  acidi  sulphurici  in  conjunctione  in- 
essct,  finirem,  accepi,  quae  multo  magis  consentirent,  iis- 
quc  sic  contentum  esse  oportebat,  ut  acidi  sulphurosi 
copiam  inde  computarem,  quantum  deesset.  Finivi  au- 
tem hoc  modo,  ut  certam  quandam  copiam  conjunctionis 
in  lagena  parvula  epistomio  vitreo  clausa  expensam  in 
lagenam  majorem,  quae  item  epistomio  vitreo  claudi  po- 
terat et  solutionem  cliloreti  barytici  cum  acido  hydrochlo- 
rico  libero  mistam  continebat,  immitterem.  Continuo  la- 
gena majore  clausa  epistomium  minori  lagenae  leviter 
modo  impositum  quassando  dejeci,  ita  ut  conjunctio  cum 
solutione  chloreti  barytici  misceri  posset,  id  quod  cum 
vehementia  maxima  illa  quidem,  sed  quae  nunquam  peri- 
culosa esset,  fiebat.  Postquam  sulphas  baryticus  depo- 
situs est,  excluso  aere  filtravi  pondusque  ejus  finivi. 
Addi  tamen  oportebat  solutioni  chloreti  barytici  acidum 
hydro chloricum;  aliter  enim  sulphas  baryticus  liltrari  ne- 
quibat, sed  lacteus  per  filtrum  transibat. 

Quattuor  copias  diversas  singulas  seorsum  paratas 
hac  analysi  examinavi,  et,  quae  eveniebant,  consentie- 
bant illa  quidem  multo  minus  inter  se,  quam  in  substan- 
tiis, quae  minus  facile  decomponuntur,  videbantur  tamen, 
quoniam  conjunctio,  quod  facillime  et  de  componitur  et 
effugit,  nec  ab  acido  sulphuroso  nec  ab  acido  sulpliurico 
abundantibus  purgari  poterat,  magis  consentire,  quam  ex- 
spectare possem.  In  substantia,  si  non  continuo,  post- 
quam parata  erat,  examinabatur,  et  acidi  sulphurosi  ali- 
quid secesserat,  plus  acidi  sulphurici  inerat;  contra  plus 


11 


acidi  sulphurosi,  si  continuo  examinabatur  ideoque  ali- 
quid acidi  sulphurosi  liberi  abundantis  continere  poterat. 

Summae  quattuor  horum  experimentorum,  prout  con- 
junctiones vel  prius  vel  recentius  paratae  erant,  hae  sunt: 


Pondus  conjunctio- 

Pondus sulphatis  ba- 

P.  c.  acidi  sulphurici, 

nis. 

rytici,  qui  accipieba- 

quod inerat. 

tur. 

I. 

0,529  gnn. 

1,122  gnn. 

72,88  cent. 

11. 

0,955  — 

1,945  — 

70,00  — 

III. 

1,274  — 

2,554  — 

68,91  — 

IV. 

2,550  — 

5,021  — 

67, 6S  — 

Itaque  conjunctio  non,  ut  initio  suspicari  par  erat, 
acidum  sulphurosum  et  acidum  sulphuri  cum  ea  ratione  con- 
tinet, quae  in  acido  hyposulphurico  accipi  potest  (S  + S), 
sed  cum  binis  atomis  acidi  sulphurici  singulos  acidi  sul- 
phurosi (2S  + S).  Quare,  si  computatio  haec  ad  cen- 
tum partes  refertur,  constabit  ex 

acidi  sulphurici  71,42  part. 

acidi  sulphurosi  28,58  — 

100,00  part. 

Cum  acidum  sulphurosum  in  hac  conjunctione  sit 
minus  forte  acidum,  ideoque  tanquam  pro  basi,  quae  sub- 
sit, haberi  possit,  conjunctio  composita  videbitur  ad  mo- 
dum salis  sulphurici  neutralis,  in  quo  acidum  sulphuri- 
cum  ter  plus  oxygenii  continet  quam  basis. 

Insignis  sed  nota  res  est,  oxygenium  in  acido  sul- 
phurico  artius  cum  sulphure  conjunctum  esse  quam  in 
acido  sulphuroso,  quia  hoc,  non  modo,  quando  gasi  for- 
mam habet,  sed  etiam  quando  per  aquam  solvitur,  peni- 
tus gaso  sulphidi  hydrogcnici  decomponitur,  quod  non 
idem  lit  in  acido  sulphurico,  tum  saltem,  cum  aqua  dilu- 
tum est;  nam,  quo  est  concentratius,  eo  minus  per  ga- 
sum sulphidi  hydrogenici  non  decoinponi  valet.  Vel 
oleum  vilrioli  anglicum,  per  quod  hoc  gasum  diutius  du- 
catur, praecipitatum  sulphuris  gignit,  faciliusquc  etiam 
oleum  vitrioli  fumans;  celerrime  vero  acidum  sulphuri- 

cum  anhydrum  decomponitur.  Cui  cum  gasum  sulphidi 
hydrogenici  siccum  adducitur,  initio,  ut  tactum  est,  quia 
sulphur  separatum  cum  acido  nondum  decomposito  con- 
jungitur, caeruleum,  deinde  fuscum  redditur;  postremo 
sulphur  colorem  flavum  induens  separatur.  Qua  in  re 
odor  aut  acidi  sulphurosi  aut  gasi  sulphidi  hydrogenici 
adest,  prout  gasum  hoc  vel  tardius  vel  celerius  ad  aci- 
dum sulphuricum  ducitur.  Itaque  hoc  acidum  sulphuri- 
cum  per  gasum  illud  primum  mutatur  in  acidum  sulphu- 
rosum, quod  deinde  per  gasum  sulphidi  hydrogenici  no- 
ta ratione  decomponitur.  Si  acidum  sulphuricum  an  hy- 
drum ante  experimentum  aliquid  massae  crystallinae  in 
lateribus  vasi  vitrei  conglomeraverat,  etiam  sulphur,  quod 
oriebatur,  easdem  formas  referebat.  In  fundo  autem  vasi 
aliquid  acidi  sulplnirici  aquam  continentis  invenitur. 

Gasum  phosphoreti  hydrogenici  cum  gaso  sulphidi 
hydrogenici  in  vi,  quam  utrumque  in  acidum  sulphuri- 
cum habet,  hac  re  similitudinem  qnandam  ostendit,  quod, 
cum  phosphoretum  hydrogenicum  ab  oleo  vitrioli  anglico 
solvatur,  initio  vero  non  decomponatur,  et  in  acidum  sul- 
phuricum aqua  dilutum  nullam  vim  habeat,  acidum  sul- 
phuricum anhydrum  statim  ab  eodem  phosphoreto  in  aci- 
dum sulphurosum  phosphore  deposito  decomponitur  *). 

Maxima  diversitas  acidi  sulphurici  anhydri  et  vulga- 
ris acidi  aquam  continentis  apparet,  si  vis,  quam  utrum- 
que in  salia  nonnulla  et  chloreta  habet,  consideratur. 
Quo  in  genere  quamvis  complures  chemici,  quomodo  aci- 
dum sulphuricum  anhydrum  in  chloretum  natricum  va- 
leat, examinaverint,  quae  tamen  ex  experimentis  a me 
institutis  evenerunt,  discrepant  aliquantum  ab  illis. 

Sertu erner  primus  per  chloretum  natricum  acido 
sulphurico  anhydro  in  calore  fervido  accepisse  se  dixit 
gasum  hydrochloricum  et  sulphatem  natricum1 2).  Qua  in 
re  cum  Gocbereiner  conjunctionem  ex  chloro  et  acido 


1)  Poggcndorf.  Annal.  Vol.  XXiV.  pag.  130. 

2)  Gilbcrt.  Annal.  Vol.  LXXII.  pag.  100. 

sulphuroso  formari  suspicatus  esset1),  L.  Gmelin  expe- 
rimentis docuit,  gasa,  quae  discedant,  ex  gaso  chlori  et 
acidi  sulphurosi  constare2). 

Jam  cupidus  eram  inquirendi,  quam  vim  acidum  sul- 
phuricum  anhydrum  in  chloretum  ammonicum  habeat.  Ita- 
que sal  ammoniacum  subtilissime  contusum  et  quam  ma- 
xime fieri  poterat,  siccatum  in  vas  vitreum  glacie  circum- 
datum infudi  eique  vapores  acidi  sulphurici  anhydri  admovi. 
Qui  quidem  cum  statim  ab  sale  magnis  haustibus  absor- 
berentur, nulla  acidi  pars  alio  vasis  loco,  quamvis  is  for- 
tius refrigeraretur,  consedit,  nisi  hoc,  ubi  sal  contusum 
esset.  Neque  ea  in  re  gasum  aut  hydrochloricum  aut 
chloricum  vel  sulphurosum  gignebatur,  sed  sal  ammonia- 
cum mutabatur  in  massam  salinam  densam,  pellucidam, 
continentem,  initio  molliorem,  quae,  ubi  certam  quandam 
crassitudinem  assecuta  erat,  ab  sale  contuso,  quod  sub 
ea  erat,  ita  vapores  acidi  arcebat,  ut  hoc  cum  iis  con- 
jungi amplius  nequiret.  Si  dein  pergebam  vapores  acidi 
anhydri  in  vas  vitreum  ducere,  hi  in  massas  crystallinas 
abibant,  et  aliis  locis  vasis  refrigerati  considebant.  Quodsi 
etiam  abundantiam  quandam  salis  ammoniaci  adhibebam, 
camque  contusa  crusta,  quae  formata  erat,  vaporibus  acidi 
admovebam,  massae  salinae  inter  se  cohaerentes  orieban- 
tur, quae  sicco  aeri  expositae  nullum  omnino,  ut  solet 
acidum  sulphuricum  anhydrum,  fumum  emittebant. 

Haec  massa  salina  per  paucas  guttas  aquae  decom- 
ponebatur,  simulque  vehementi  cum  effervescentia  gigne- 
batur gasum  hydrochloricum,  quod,  si  multum  aquae  ad 
decompositionem  adhibebatur,  in  abundanti  aqua  solve- 
batur. Vel  jacendo  in  humido  aere  sal,  emisso  gaso 
'hydrochlorico,  abibat  in  sulphatem  ammonicum  aquam 
continentem,  qui  aqua  solutus  non  modo  ex  chloreli  ba- 
rylici,  sed  etiam  ex  chloreti  strontici  solutione  statim  prae- 
cipitata alba  densaque  dabat. 


J)  Gilbert.  Annal.  Vol.  LXXII.  pag.  331. 

2)  Ibid.  Vol.  LXXIII.  pag.  209. 

Si  conjunctio  calefiebat,  initio  gasum  hydrochlori- 
cum  gignebatur,  deinde  perdurante  calore  eadem  evenie- 
bant, quae  in  sublimationc  sulphatis  anunonici  fieri  solent. 

Initio  massam  salinam  procreatam  ex  sulphate  ammo- 
niaci  anhydro  et  acido  liydrochlorico  conjunctam  esse  pu- 
tabam similique  modo  compositam  ac  vulgarem  sulphatem 
ammonicum,  nisi  quod  in  illo  acidum  hydro chloricum  locum 
aquae  obtineret.  Itaque  opinabar  per  aquam  acidum  hy- 
drochloricum  ex  conjunctione  pelli  et  sic  formari  sulpha- 
tem ammonicum  aqUam  continentem,  cujus  solutio  in  so- 
lutiones terrae  baryticae  et  strontianae  eadem  ratione  va- 
leret ac  ceteri  sulphates. 

Attamen  mox  hanc  quidem  opinionem  de  composi- 
tione conjunctionis  non  veram  esse  inveni.  Nam  cum 
chloretum  kaliciun  siccum  et  contusum  eodem  modo  at- 
que sal  ammoniacum  vaporibus  acidi  sulphurici  anhydri 
exponerem,  etiam  eadem  omnino  fiebant.  Neque  enim 
ullum  omnino  gasum  nasci  animadvertere  poteram,  sed 
vapores  acidi  penitus  absorpti  chloretum  kalicum  in  mas- 
sam cohaerentem,  pellucidam,  duram  mutabant,  nec  acidum 
aliis  locis  vasis  vitrei  considebat,  nisi  postquam  crusta  sa- 
tis crassa  formata  est.  Porro,  si  quid  aquae  conjunctioni 
sic  ortae  affundebatur,  gasum  hydro  chloricum  vehementi 
cum  motu  gignebatur.  Itaque  conjunctio  haec  simillima 
erat  conjunctioni  salis  ammoniaci  et  acidi  sulphurici  anhy- 
dri, nec  ullum  in  paranda  ea  videbatur  esse  discrimen, 
nisi  hoc,  quod  ammoniacum  vapores  acidi  sulphurici  anhy- 
dri cupidius  absorberet,  quam  chloretum  kalicum. 

Quodsi  calefiebat  conjunctio,  decomponebatur,  jairi- 
que  eadem  omnino  eveniebant,  quae  L.  Gmelin  in  clilo- 
reto  natrico  per  acidum  sulphuricum  anhydrum  fieri  nar- 
rat. Nascebatur  enim  odor  initio  chlori,  post  demum 
acidi  sulphurosi;  residuum  autem,  quod  modico  calore 
liquefiebat,  maximam  partem  ex  bisulphate  kalico  consta- 
bat, cui  per  aquam  soluto  si  solutio  nitratis  argcntici  ad- 
hibebatur, debilis  tantum  opalisatio  fiebat. 


Chloretum  natricum  in  vapores  acidi  sulphurici  anhy- 
dri  eodem  modo  valebat  ac  chloretum  kalicum. 

Alia  vero  chloreta  non  aeque  absorbebant  vapores 
acidi  sulphurici  anhydri  atque  chloreta  alkalina.  Chlo- 
retum baryticum  omni  aqua  privatum  et,  quamquam  non 
liquefactum , subtilissime  tamen  contusum  nihil  de  vapo- 
ribus acidi  recipere  videbatur,  eodemque  modo  chlore- 
retum  cupricum,  quod  fuscum  manebat,  quamvis  diu  ei 
vapores  acidi  adducerentur.  Qui  quidem  vapores  et  in 
hoc  et  in  illo  aliis  potius  vasis  locis,  qui  maxime  refri- 
xissent, condensabantur,  quam  ibi,  ubi  salia  jacerent. 

Jodetum  kalicum  contusum,  dum  cupide  absorbet 
vapores  acidi,  colorem  ex  fusco  et  rubro  mistum  assu- 
mebat, nec  crystalla  acidi,  quae  paullatim  colorem  inter 
caeruleum  et  viride  dubium  ducebant,  aliis  vasis  vitrei 
locis,  ubi  non  esset  jodetum  kalicum,  considebant,  nisi 
postquam  illud  perfectum  est.  Acidum  vero  jam  in  fri- 
gore jodetum  kalicum  decomposuerat,  et  nata  erant  sul- 
phas  kalicus,  acidum  sulphurosum,  joduinque,  cujus  va- 
pores cum  acido  sulphurico  anhydfo  abundanti  abibant 
in  conjunctionem  ex  viridi  caeruleam,  quam  Bussy  pri- 
mus exhibuit. 

Etiam  jodetum  ammonicum  per  vapores  acidi  sulphu- 
rici anhydri,  quos  absorbebat,  simili  modo  in  massam  ex 
rubro  et  fusco  subnigram  mutabatur. 

Similem  decompositionem  per  vapores  acidi  etiam 
Ibrometum  ammonicum  patitur,  quod  in  massam  flavam 
abit  et  vas  vaporibus  gasi  bromi  replet. 

Contra  nitras  kalicus,  cum  contusus  est,  vapores  acidi 
sulphurici  anhydri  ita  absorbet,  ut  non  decomponatur, 
sed  in  massam  glutinosam  albi  coloris  abeat.  Vas  vero, 
|;juamvis  satis  clausum  esset,  post  aliquot  dies  rubris  va- 
>oribus  acidi  nitrosi  impletum  erat;  eademquc  decompo- 
itio  efficiebatur  conjunctionis  recens  paratae,  quae  non- 
lum  decomposita  esset,  si  calefiebat. 

Vel  sulphas  kalicus  contusus  absorbebat  vapores  acidi 

sed  lentissime.  Si  calefiebat  conjunctio,  acidum  sulphu- 
ricum  effugiebat  et  supererat  residuum  sulphatis  kalici, 
quod  igne  non  liquefiebat.  Itaque,  quia  aqua  deerat,  bi- 
sulphas  kalicus  non  natus  erat. 

Etiam  vulgaris  sulphas  ammonicus  aquam  continens, 
quamquam,  et  admodum  lente  nec  magnis  haustibus,  ab- 
sorbet tamen  vapores  acidi  sulphuri ci  anhydri,  sed  for- 
mat massam,  quae  modico  calore  liquefit,  fervore,  ut  bi- 
sulphas  ammonicus,  decomponitur. 

Insignior  vero  est  conjunctio  acidi  sulphurici  anhy- 
dri cum  sulphate  ammonico  anhydro,  quae  semper  lit, 
si  gasum  ammoniacum  siccum  ad  nimiam  copiam  acidi 
sulphurici  anhydri,  quae  etiam  crassitudine  nimia  sit,  du- 
citur. Cujus  quidem  conjunctionis  jam  alio  loco  1 ) men- 
tionem feci,  narravique  eam  impedire,  ne  sulphatis  am- 
monici  anhydri,  qui  paretur,  magna  copia,  quae  puris- 
sima sit,  nascatur.  Format  autem  conjunctio  haec  fru- 
sta dura  et  vitrea,  quae  gummi  arabico  albo  similia  sunt, 
moxque,  postquam  humorem  ex  aere  attraxit,  dilabitur. 
Per  aquam  facile  solvitur,  qua  si  perfunditur,  stridet,  id 
quod  idem  in  sulphate  ammonico  anhydro,  si  quid  hujus 
conjunctionis  in  se  contineat,  fit.  In  sulphatem  ammo- 
nicuin  anhydrum  neutralem,  quamvis  diu  in  contactu  gasi 
ammoniaci  sicci  maneat,  difficulter  tamen  mutatur. 

Ex  his  experimentis  apparet,  acidum  sulphuricum 
anhydrum  frigore  cum  salibus  ita  jungi  posse,  ut  ea  non 
decomponat,  id  quod  tum  demum  lit  et  facile  lit,  si  aut 
aquae  quid  affunditur,  aut  pro  acido  anhydro  oleum  vi- 
trioli  anglicum  aquam  continens  adhibetur,  aut  denique 
frigus  in  calorem  mutatur.  Itaque  forte  acidum  sulphu- 
ricum, vulgari  saltem  temperatura,  non  est  acidum  anhy- 
drum (S),  sed  aquam  continens  (S-4-H). 

Attamen  etiam  ulterius  ita  procedi  potest,  ut  forte 
hoc  acidum  sulphuricum  aquam  continens,  tanquam  ana- 
. lo- 

1 ) Poggendorf.  Annui.  Vol.  XXXII.  pag.  83. 

logum,  quod  quidem  ad  compositionem  attineat,  acido 
hydro chlorico  aliisque  acidis  hydrogenicis , constare  pu- 
tetur ex  radicali,  quod  cum  quaternis  atomis  oxygenii 
singulos  sulphuris  contineat,  una  cum  atomo  duplici  hy- 

drogenii  (S-f-H).  Jam  vero  si  conjecturale  hoc  radi- 
cale  analogum  putetur  haloidibus,  chloro,  bromo,  jodo, 
sulphuri  cyanoque,  eadem  ratio,  quae  in  formatione  sa- 
lium haloidicorum,  quae  dicuntur,  valet,  etiam  in  sulpha- 
tibus,  fortasse  in  omnibus  omnino  salibus  oxygenicis  ac- 
cipi poterit,  et  experimenta  illa  de  conjunctionibus  acidi 
sulphuri ci  anhydri,  quae  supra  exposui,  id  fortasse  effi- 
cere possunt,  ut  conjectura  haec  jam  multo  abhinc  tem- 
pore a Dulong  proposita  veri  similior  reddatur. 

Acidum  sulphuricum  anhydrum,  ut  jam  adnotavi,  fa- 
cilius decomponitur,  quam  id,  quod  aquam  continet,  nec 
solet  mutari  in  acidum  sulphurosum,  nisi  cum  ei  corpora 
desoxydantia  adhibentur,  quam  quidem  desoxydationem 
per  chloreta  metallorum  alkalinorum  calore  fieri  jam  com- 
memoravi. Insigniores  vero,  quam  hae  decompositiones, 
eae  sunt,  quae  per  chloreta  volatilia  et  acidum  sulphu- 
ricum anhydrum  efficiuntur. 

In  duo  tantum  chloreta  volatilia,  chloretum  sulphu- 
ris et  chloridum  phosphorosuin  quomodo  valeat  acidum 
sulphuricum  anhydrum,  examinare  potui.  Etenim  cum 
experimenta  haec  proxima  praeterita  hieme  instituerem, 
quoniam  ea  non  ideo  quidem,  quod  frigore  carebat, 
sed  quod  extrema  imprimis  parte  humidissima  erat,  mi- 
nus quam  quaevis  alia  huic  generi  experimentorum  apta 
erat,  fieri  non  poterat,  ut  acidum  sulphuricum  anhydrum, 
quod  corpus  est,  ut  aliud  ullum,  maxime  hydroscopicum, 
examinarem;  eandemque  ob  causam  omnia  haec  experi- 
menta non  tam  omnibus  partibus  absoluta  et  perfecta 
sunt,  quam  par  erat.  Attamen  operam  dabo,  ut  ea  in- 
sequenti  hieme  partim  repetam,  partim  multiplicem,  unde 
quae  evenerint,  alio  loco  enarrabo. 

Adhibui  autem  in  experimentis  de  chloreto  sulphuris 

hoc  chloretum,  quod  solum  firmam  quandam  compositio- 
nem habet  et  ex  quovis  chloreto  sulphuris  cum  sulphure 
abundanti  caute  destillato  nascitur.  Vapores  acidi  sul- 
phurici  anhydri,  quos  adducebam,  cupide  ab  chloreto  sul- 
phuris ita  absorbebantur,  ut  hoc,  praeterquam  quod  co- 
lor ejus  fuscior  reddebatur,  nullam  aliam  mutationem  sub- 
iret. Nec  gasum  frigore  gignebatur  aut,  primo  certe  pa- 
rationis tempore,  ullus  odor  acidi  sulphurosi  oriebatur; 
etiam  ipse  color  fuscior  post  aliquot  horas  peribat.  Va- 
pores autem  acidi  sulphurici  saepissime  deinceps  ad  ean- 
dem hanc  copiam  chloreti  sulphuris  adducebantur  sem- 
perque  ab  ea  cupide  absorbebantur,  nec  ulla  crystalla 
acidi  anhydri  aliis  locis  vasis  vitrei,  si  qui  etiam  fortius 
refrigerati  essent,  considebant,  nisi  his,  ubi  chloretum  sul- 
phuris esset.  Quoties  adducebantur  vapores,  nulla  omnino 
alia  mutatio  animadverti  poterat  nisi  haec,  quam  jam  com- 
memoravi, quod  chloretum  sulphuris  initio  colorem  fus- 
ciorem, deinde,  illo  aliquanto  post  amisso,  ubi  admodum 
multum  acidi  sulphurici  anhydri  absorpsit,  flaviorem,  quam 
qui  solet  esse  in  chloreto  sulphuris  principali,  ducebat, 
tandem  stando  odorem  acidi  sulphurosi  sensim  vehemen- 
ter crescentem  emittebat. 

Quamvis  multum  acidi  anhydri  in  chloretum  sulphu- 
ris manasset,  tamen  non  tota  hujus  copia  decomposita 
erat,  id  quod  cum  ex  flavo  colore  chloreti  sulphuris  non 
decompositi,  tum  inde  apparebat,  quod  paucae  guttae  aqua 
mistae  per  sulphur  separatum  lacteae  flebant,  et  solutio 
ejus,  si  nitratis  argentici  solutio  adhibebatur,  praecipita- 
tum gignebat,  quod  primo  album,  deinde  fuscum,  mox 
nigrum  colorem  induebat  multumque  sulphureti  argentici 
continebat. 

Itaque  chloreti  sulphuris  quantum  nondum  esset  dc- 
compositum,  destillatione  ab  eo,  quod  natum  erat,  sejun- 
gere studebam  idque  bene  cessit.  Inter  destillandum  ta- 
men, initio  praecipue,  vehementissimus  odor  acidi  sulphu- 
rosi gignebatur.  Primum  destillatum,  quod  jam  calore 

30°  — 40°  C.  transfundebatur,  sub  flavum  erat  et  fere  to- 
tum ex  chloreto  sulphuris  constabat;  posterius  contra  al- 
bum, sed  et  ipsum  acido  sulphuroso  redolebat.  Resi- 
duum, quod  difficulter  dissiparetur,  non  supererat.  Alte- 
rum destillatum  rectificatione  purgavi,  et  id  tantum,  quod 
calore  140°  — 150°  C.  transfunderetur,  separatim  collegi, 
ut  accuratius  examinarem. 

Quod  sic  oritur,  oleosum  est  et  gravius  aqua,  ea- 
que  penitus  illud  quidem,  sed  lentissime  ita  solvitur,  ut 
gasum  nullum  nascatur.  Etenim  copia  unius  vel  duorum 
grammatum  per  tres  quattuorve  horas  gravi  oleo  similis 
in  fundo  aquae  jacet  nec  tamen  tota  solvitur.  Solutio 
ipsa  clarissima  est,  praeterquam  quod,  si  illud,  quod  sol- 
vebatur, vestigia  quaedam  chloreti  sulphuris  nondum  de- 
compositi  continebat,  exigui  nonnulli  flocculi  sulphuris 
non  soluti  supersunt;  parique  modo  atque  illud,  quod 
solvendum  erat,  solutio  interdum  paullulum  olet  acido 
sulphuroso,  quod  ita  tamen  immistum  est,  ut  altera  recti- 
ficatione effugiat.  Si  ei  solutio  nitratis  argentici  adhibe- 
tur, gignit  praecipitatum  album,  quod  etiam  diu,  vel  cum 
calefit,  album  relinet  colorem,  et  ex  chloreto  argentico 
constat;  sin  solutiones  terrae  baryticae,  efficit  praecipi- 
tatum sulphatis  barytici.  Continet  autem  nihil  nisi  aci- 
idum  hydrochloricuin  et  acidum  sulphuricum. 

Conjunctionis  2,779  grm.  aqua  soluta  cum  solutione 
i nitratis  argentici  effecerunt  3,580  grm.  chloreti  argentici, 
(quae  sunt  31,78  p.  c.  chlori.  Ex  liquore  per  filtrum  de- 
ifuso,  cui  per  acidum  hydrochloricuin  etiam  oxydurn  ar- 
cgenticum  ademeram,  per  solutionem  chloreti  barytici  ac- 
<cepi  6,096  grm.  sulphatis  barytici,  quae  30,27  p.  c.  sul- 
Iphuris  in  conjunctione  indicant. 

Altera  copia  1,503  grm.,  separatim  quidem  parata, 
^ed  pari  modo  tractata  effecit  1,902  grm.  chloreti  argen- 
tei, quae  sunt  31,22  p.  c.  chlori,  et  3,314  grm.  sulpha- 
iis  barytici,  quae  sunt  30,42  p.  c.  sulphuris. 

Cum  in  solutione  conjunctionis  nec  hyposulphurosum, 

2* 

nec  aliud  acidum  sulphuris  praeter  acidum  sulphuricum 
inveniretur,  necesse  erat,  chloridum  sulphuricum  nondum 
notum  inesset,  cujus  compositio  analoga  esset  composi- 
tioni acidi  sulphurici  (S-f-3€l).  Sed  utraque  analysis 
magnum  damnum  significavit,  quod  non  poterat  constare 
nisi  oxygenio,  quod  cum  parte  sulphuris  in  acidum  sul- 
phuricum anhydrum  abisset  et  in  conjunctione  inesset. 
Itaque  conjunctio  haec  ex  novo  chlorido  sulphurico,  quo- 
cum  acidum  sulphuricum  junctum  est  , constat. 

Summae  analysium  duarum,  quas  commemoravi,  hae 
erant: 


I.  II. 

cldori  31,78  31,22  ' 

sulphuris  30,27  30,42 

damni  37,05  38,36 

'100,00'  100,00.' 


Quodsi  damnum  illud  constare  putatur  oxygenio,  quod 
cum  sulphure  conjunctum  in  acidum  sulphuricum  abierit, 
37,95  particulae  oxygenii  poscunt  25,45  particulas  sul- 
phuris, ut  acidum  sulphuricum  nascatur.  Quae  cum  sint 
fere  quinque  sextae  sulphuris  omnis  duabus  analysibus 
inventi,  una  tantum  sexta  sulphuris  cum  cldoro  conjun- 
cta in  chloridum  sulphuricum  (S  + 3€l)  abisse  poterat, 
cum  qua  ratione  etiam  chlori  copia  inventa  satis  con- 
venit. Jam  formula  chemica  compositionis  haec  erit: 

S€l3  + 5S;  chlorum  autem  in  hac  conjunctione,  quae  pa- 
rem numerum  simplicium  atomorum  ex  singulis  elemen- 
tis continet,  eandem  rationem  cum  sulphure  habebit  at- 
que in  vulgari  chloreto  sulphurico  (Cl  + S). 

Jam,  si  compositio  talis  conjunctionis  ad  calculos 

i 

revocatur,  haec  fere  efficietur: 

t i 

6 atom.  chlori  32,91 

6 atoin.  sulphuris  29,91 

15  atoin.  oxygenii  37,18  * 

100,00  vel 

chloridi  sulphurici  37,89 

acidi  sulphurici  62,11 

100,00. 

Quod  differunt  summae  calculis  et  experimentis  ef- 
fectae, hinc  accidit,  quod  copiae,  quae  examinabantur, 
non  omnino  liberae  erant  ab  chloreto  sulphuris  non  de- 
composito,  quare  etiam,  si  aqua  solvebantur,  vestigia  quae- 
dam sulphuris,  quae  expendi  nequirent,  restabant  non  so- 
luta. Potuissem  equidem  per  destillationes  saepius  repe- 
titas conjunctionem  omnino  puram  reddere;  sed  non  sa- 
tis multum  ejus  aderat.  Paratio  enim  ejus  molesta  est 
et  longi  temporis  eam  maxime  ob  causam,  quod  admo- 
dum magnae  copiae  vaporum  acidi  sulphurici  in  clilore- 
tum  sulphuris  immittendae  sunt,  ipsaque  haec  immissio,  ut 
acidum  omnino  anhydrum  gignatur,  lentissime  fieri  debet. 

Quam  multum  autem  acidi  sulphurici  opus  sit,  ut 
chloretum  sulphuris  in  hanc  conjunctionem  mutetur,  fa- 
cile perspicit,  qui  considerat,  ad  singulos  atomos  con- 
junctionis S€l3  + 5S  formandos  quinos  denos  atomos 

acidi  sulphurici  anliydri  (S)  desiderari,  ex  quibus  quini 
compositione  conjunctionis  consumuntur,  deni  reliqui  cum 
quinis  sulphuris  acidum  sulphurosum  efficiunt. 

Conjunctio  haec,  cui  aptissime  nomen  dederis  sul- 
phati  chloridi  sulphurici,  non  prima  est  chloreti  volatilis 
et  acidi  oxygenici,  quae  nota  sit.  Etenim  jam  pridem  1 ) 
conjunctionem,  quae  chloriduin  chromicum  appellabatur, 
similem  compositionem  habere  et  ex  chlorido  chromico 

et  acido  chromico  (Cr€lr,  + 2Cr)  constare  docui. 

Quodsi  ad  sulphatem  chloridi  sulphurici  gasum  am- 
moniacum  siccum  ducitur,  massa  sicca  gignitur.  Qua  in 
re,  ut  in  parando  sulphate  ammonico  anhydro,  difficile 
tamen  est  conjunctionem  penitus  neutralem  efficere,  cum 
facile  sulphas  ammonicus  anhydrus  acidus  formetur,  de 


1 ) Poggemlorf.  Annal.  Vol.  XXVII.  p.  570. 

quo,  qui  formetur,  supra  narrayi.  — Massa  illa  initio 
paullulum  sub  flavo  colore  tingitur,  id  quod  ideo  tantum 
fit,  quod,  quoniam  vestigia  quaedam  chloreti  sulphuris 
non  decompositi  in  conjunctione  continentur,  admodum 
exigua  copia  sulphuris  chloreti  ammoniacalis,  cui  color 
ex  rubro  fuscus  est  1),  formatur;  post  vero  massa  tota 
alba  redditur. 

Solutio  massae  illius  (facile  enim  et  penitus  per 
aquam  solvitur)  cum  solutione  nitratis  argentici  efficit 
chloreti  argentici  praecipitatum,  quod  tum  modo  colorem 
sub  flavum  induit,  cum  quid  sulphuris  chloreti  ammonia- 
lis  in  conjunctione  erat.  Per  solutionem  chloridi  plati- 
nici  solutio  illa  praecipitatum  flavum  gignit;  per  chloreti 
strontici  solutionem  frigore  nullum  praecipitatura  efficit, 
sed  efficit  coquendo.  Per  chloreti  barytici  solutionem 
sulphatis  barytici  praecipitatum  nascitur  illud  quidem,  sed 
si  filtrando  separatur,  liquor  filtratus  per  se  ipsum  tur- 
bidus fit  et  denuo  copiam  quandam  sulphatis  barytici 
deponit. 

Postrema  haec  duo  experimenta  docent,  in  conjun- 
ctione eundem  sulphatein  ammonicum  anhydrum  inesse  at- 
que eum,  qui  ex  sociatione  ipsius  acidi  sulphurici  anliy- 
dri  cum  gaso  ammoniaco  sicco  formatur.  Porro  eadem 
docent  chloridum  sulphuricum  in  conjunctione,  postquam 
cum  ammoniaco  sicco  junctum  est,  si  per  aquam  solvi- 
tur, formare  sal  aminoniacum  et  sulphatem  ammonicum 
anhydrum,  non  vulgarem  aquam  continentem,  id  quod 
satis  dignum  attentione  videtur  esse.  Si  enim  illud  non 
fuisset,  solutio  chloreti  strontici  frigore  praecipitatum  ge- 
nuisset. 

Si  conjunctio  ammoniaci  et  sulphatis  chloridi  sul- 
phurici sublimatur,  eadem  apparent  atque  in  sublimatione 
sulphatis  ammonici  anliydri.  Discrimen  praecipuum  eo- 
rum, quae  in  sublimatione  sulphatis  ammonici  anhydri 


1)  Poggendorf.  Anual.  Vol.  XXIV.  p.  306. 

et  vulgaris  aquam  continentis  apparent,  hoc  est,  quod  in 
illo  sulphate  aliquid  sulphidis  ammonici  anhydri,  cui  fla- 
vus color  est,  formatur,  quod  in  hoc  non  item  fit.  Jam 
sulphis  ammonicus  anhydrus  etiam  in  sublimatione  con- 
junctionis ammoniacalis  sulphatis  chloridi  sulphurici  nas- 
citur, et,  si  massam  sublimatam  aqua  solvis,  in  solutione 
per  nitratem  argenticum  multum  praecipitati  fusci  acci- 
pis; vel  frigore  sic  praecipitatum  solutionis  chloreti  stron- 
tici  gignitur. 

Alia,  quam  ex  chloreto  sulphuris,  efficiuntur  ex  chlo- 
rido  phosphoroso  liquido,  si  ei  adducuntur  vapores  acidi 
sulphurici  anhydri,  cujus  multo  minor  copia  ad  chlori- 
dum  phosphorosum  penitus  decomponendum  opus  est, 
quam  in  chloreto  sulphuris;  et,  si  quid  acidi  abundantis 
adductum  erat,  non  diu  post  crystalla  hinc  nata  in  late- 
ribus vasis  vitrei  considebant. 

Jam  liquor  de  his  crystallis  defundebatur  et  sepa- 
ratim  destillabatur.  Admodum  multum  abundantis  acidi 
sulphurici  anhydri  solutum  erat,  quod  calore  vel  40°  — 
50°  C.  effugiebat  et  in  pulchra  crystalla  mutatum  in  cu- 
curbita considebat.  Diutissime  tenuit  (in  exigua  modo 
copia  conjunctionis  per  totum  diem),  dum  acidum  abun- 
dans omne  abierat.  Tum  calore  usque  ad  fervorem  au- 
cto circiter  114°  C.  liquor  albus  escendebat  relicto  sy- 
rupo  glutinoso,  qui  in  fervore  illo  vitrum  retortae  ve- 
hementissime afficiebat.  Syrupus  hic  per  epistomium  su- 
bereum, quo  tubulus  retortae,  per  quem  thermometrum 
immissum  erat,  claudebatur,  sensim  colorem  fuscum  du- 
cebat. 

Syrupus  ille  crassus  (tyua  facile,  sed  vehementi  ca- 
llore  genito  decomponitur.  Qua  in  re  si  non  nimis  de- 
stillabatur, gasum  hydrochloricum  sejungebatur  et  solutio 
<cum  nitrate  argentico  praecipitatum  album  cldorcti  ar- 
cgentici  gignebat.  Sin  in  destillatione  eo  usque  procede- 
batur, dum  lota  conjunctio  volatilis,  quae  nata  erat,  escen- 
derat, non  idem  illud  fiebat,  sed  solutio  oxydi  argentiri 

in  residuo  per  aquam  soluto  opalisationem  tantum  ad- 
modum debilem,  non  praecipitatum  efficiebat. 

Solutio  syrupi  in  aqua  per  solutionem  chloreti  ba- 
rytici  vehementer  praecipitabatur,  et  liquor  hinc  filtrando 
defusus  satiatusque  ammoniaco  et  ipse  magnum  praeci- 
pitatum efficiebat.  Si  solutio  0x3^11  argentici  in  solutione 
chloretum  argenticum  praecipitabat,  in  liquore  defuso,  qui 
ammoniaco  satiaretur,  praecipitatum  flavum  phosphatis  ar- 
gentici nascebatur.  Itaque  residuum  non  volatile  ex  con- 
junctione acidi  sulphurici  et  acidi  phosphorici  constabat. 
Adesse  autem  simul  acidum  phosphorosum  animadverti  non 
poterat. 

Jam  ipse  ille  liquor,  qui  destillando  escenderat,  ex- 
terna specie  similis  erat  sulphati  chloridi  sulphurici.  Nam, 
ut  hic,  si  aqua  perfundebatur,  tanquam  oleum  in  fundo 
vasis  jacebat.  Eo  tamen  differebat,  quod  copia  quinque 
grammatum  jam  quarta  fere  parte  horae  tota  solvebatur, 
nec  tantum  temporis  ad  solutionem  desiderabat,  quantum 
illa  conjunctio. 

Solutio  per  reagentia  acidum  sulphuricum  et  acidum 
phosphoricum,  non  item  acidum  phosphorosum  inesse  de- 
monstrabat. Attamen  duabus  analysibus  duarum  copia- 
rum separatim  paratarum  summas  inter  se  pugnantes  ac- 
cepi, id  quod  ideo  factum  esse  apparet,  quod  in  una  co- 
pia conjunctio  per  destillationem  melius  ab  acido  sulphu- 
rico  abundanti  purgata  erat  quam  in  altera.  I11  utraque 
tamen  plus  acidi  phosphorici  accepi,  quam  ad  chloridum 
phosphoricum  ex  phosphore,  quod  inerat,  et  cliloro  in- 
vento formandum  (P  + 5C1)  opus  erat.  Itaque  conjun- 
ctionem, quae  nata  erat,  constitisse  puto  ex  chlorido 
phosphorico,  acido  sulphurico,  acido  phosphorico.  — 
Tempestas  primis  mensibus  hujus  anni  et  humida  et  mol- 
lior facta  omnino  impediebat  non  modo,  ne  denuo  hanc 
conjunctionem  pararem,  sed  etiam,  ne,  quomodo  acidum 
sulphuricum  anhydrum  in  aflk.  chloreta  volatilia  valeret, 
examinarem.  Itaque,  ut  jam  supra  commemoravi,  coactus 
siun  continuanda  haec  experimenta  in  proximam  insequen- 
tem  hiemem  differre. 

